JAKARTA. Podmorské zemetrasenie s magnitúdou 5,8 zasiahlo v stredu oblasť východnej Indonézie a obyvateľom pláží na východe provincie Maluku nariadili, aby sa premiestnili na vyššie položené územie.
Informovala o tom tlačová agentúra AP.Súvisiaci článokČítajte
Indonézsky Meteorologický, klimatologický a geofyzikálny úrad uviedol, že ľudia na plážach Japutih a Apiahu v okrese Stredné Maluku by mali okamžite opustiť plážovú oblasť a dávať si pozor na dotrasy či prípadné prívalové vlny cunami, ktoré môžu vyvolať podmorské zosuvy zeme.
Americká geologická služba USGS oznámila, že zemetrasenie sa vyskytlo približne desať kilometrov pod morom a 70 kilometrov od mesta Amahi nachádzajúceho sa na ostrove Seram v provincii Maluku.
Indonéziu, obrovské súostrovie s 260 miliónmi obyvateľov, často postihujú zemetrasenia, výbuchy sopiek a vlny cunami, pretože sa nachádza v tzv. Ohnivom kruhu, teda v pásme sopiek a zlomových línií, ktoré obkolesuje základňu Tichého oceánu.